17.10.2022
MT
Il-Ġurnal Uffiċjali tal-Unjoni Ewropea
L 269/3
(12)
L-injam trattat bi prodotti li fihom il-kreożot jintuża biex isiru arbli utilitarji għall-elettriku u t-telekomunikazzjoni għal raġunijiet tekniċi varji (pereżempju piż ħafif meta mqabbel ma’ arbli tal-konkrit u faċilità korrispondenti ta’ manutenzjoni, reżiljenza tajba, stennija tal-għomor tas-servizz għolja mfittxija għall-infrastrutturi tal-elettriku u tattelekomunikazzjoni li huma mibnija għal għexieren ta’ snin, materjal sostenibbli).
Qed jiġu żviluppati prodotti bijoċidali alternattivi għat-trattament tal-arbli tal-injam, u prodott li fih taħlita ta’ idrossidu tar-ram, Karbonat DDA u penflufen ġie awtorizzat reċentement f’diversi Stati Membri.
Xi prodotti bijoċidali oħra, ibbażati fuq komposti tarram jew komposti tal-ammonju kwaternarju bħala sustanzi attivi, laħqu l-istadju finali tal-proċedura ta’ awtorizzazzjoni.
Madankollu, huwa meħtieġ żmien biex jiġi ttestjat u jkun hemm biżżejjed redditu fuq l-esperjenza ta’ dawk il-prodotti alternattivi.
(13)
Jeżistu alternattivi għall-injam bħala materjal għall-arbli utilitarji, inklużi l-azzar, il-konkrit, il-fibra tal-ħġieġ, materjali komposti jew kisi ta’ protezzjoni b’materjal kompost madwar l-arbli utilitarji tal-injam trattat.
Kull waħda minn dawn l-alternattivi tippreżenta vantaġġi (pereżempju, ir-riġidità; karatteristiċi fiżiċi li ma jvarjawx; reżistenti għan-nar) u żvantaġġi (pereżempju, il-ħtieġa għal aktar ittestjar; għomor iqsar tas-servizz possibbli jew tħassib tekniku ieħor; aktar għalja meta mqabbla ma’ arbli tal-injam).
Alternattiva oħra hija t-tqegħid ta’ kejbils ta’ trażmissjoni taħt l-art, b’mod partikolari f’ambjenti urbani u fil-bliet, għalkemm din l-għażla tista’ ssir teknikament aktar diffiċli skont it-terren naturali li n-netwerk irid jaqsam minnha (pereżempju, żoni remoti jew muntanji), u l-installazzjoni u l-manutenzjoni jistgħu jidhru aktar kumplessi, għaljin u mhux fattibbli fiċ-ċirkostanzi kollha.
In-nuqqas ta’ tiġdid tal-approvazzjoni tal-kreożot għall-użu f’arbli tal-injam jista’ joħloq impatt ekonomiku fuq l-operaturi tal-infrastruttura tal-elettriku u tat-telekomunikazzjoni, u problemi għall-manutenzjoni ta’ ċerti kejbils tat-trażmissjoni (pereżempju, żoni mhux faċilment aċċessibbli, rispons rapidu f’każ ta’ maltempati serji) f’xi Stati Membri fejn is-sostituzzjoni b’materjali oħra jew bil-kejbils tat-trażmissjoni taħt l-art tkun teknikament jew ekonomikament diffiċli għalissa.
(14)
L-Aġenzija identifikat riskji għas-saħħa tal-bniedem li jirriżultaw mill-użu ta’ prodotti bijoċidali li fihom il-kreożot għat-trattament ta’ traversi ferrovjarji u arbli utilitarji għall-ħaddiema responsabbli għat-trattament tal-injam, għal dawk li jinstallaw l-arbli u dawk li jinstallaw l-arbli tal-elettriku, u għall-esponiment tal-pubbliku ġenerali.
Jenħtieġ li jiġu implimentati miżuri ta’ mitigazzjoni tar-riskju biex jillimitaw kemm jista’ jkun l-esponiment għall-kreożot, pereżempju r-rikors għal proċessi mekkaniċi jew awtomatizzati biex jiġi evitat it-tqandil manwali tal-injam trattat, u l-ilbies ta’ tagħmir protettiv personali mill-ħaddiema, u jiġi żgurat li l-injam ittrattat ma jkunx aċċessibbli għallpubbliku ġenerali matul il-ħżin.
Ir-riskji għall-ambjent ġew identifikati wkoll peress li l-kreożot huwa PBT/vPvB, u jenħtieġ li jiġu implimentati miżuri ta’ mitigazzjoni tar-riskju biex jiġi limitat kemm jista’ jkun l-esponiment talambjent għall-kreożot, pereżempju bil-kundizzjoni li l-applikazzjoni industrijali titwettaq f’żona iżolata jew fuq bażi iebsa u impermeabbli b’ħajt ta’ protezzjoni; li l-injam li jkun għadu kemm ġie ttrattat irid jinħażen taħt għata jew fuq bażi iebsa impermeabbli, jew it-tnejn, biex jiġu evitati rilaxxi diretti fil-ħamrija, fid-drenaġġ jew fl-ilma; u li kull rilaxx mill-applikazzjoni tal-prodott irid jinġabar għall-użu mill-ġdid jew għar-rimi.
(15)
Abbażi tal-informazzjoni miġbura, ġie konkluż li n-nuqqas ta’ approvazzjoni tal-kreożot bħala sustanza attiva għallużu fil-prodotti bijoċidali jkollu impatt negattiv sproporzjonat fuq is-soċjetà meta mqabbel mar-riskji li jirriżultaw mill-użu tas-sustanza għat-trattament tal-injam użat biex isiru t-traversi ferrovjarji u l-arbli utilitarji għall-elettriku u t-telekomunikazzjonijiet.
Għalhekk, il-kundizzjoni stabbilita fl-Artikolu 5(2), il-punt (c), tar-Regolament (UE) Nru 528/2012 hija ssodisfata għal dawk l-użi.
(16)
Għalhekk, jixraq li tiġi mġedda l-approvazzjoni tal-kreożot għall-użu fil-prodotti bijoċidali tat-tip ta’ prodott 8 soġġett għall-konformità ma’ ċerti kundizzjonijiet.
(17)
Il-kreożot huwa kandidat għas-sostituzzjoni f’konformità mal-punti (a), (d) u (e) tal-Artikolu 10(1) tar-Regolament (UE) Nru 528/2012 u għalhekk jenħtieġ li l-perjodu ta’ tiġdid ma jaqbiżx is-seba’ snin, skont l-Artikolu 10(4) ta’ dak ir-Regolament.
(18)
Sabiex l-esponiment għall-bnedmin u għall-ambjent jinżamm f’livell minimu, il-prodotti bijoċidali jenħtieġ li jiġu awtorizzati biss għat-trattament permezz ta’ imprenjazzjoni taħt pressjoni f’vakwu f’installazzjonijiet industrijali biex isiru t-traversi ferrovjarji, jew l-arbli utilitarji għall-elettriku jew it-telekomunikazzjoni.
Skont il-punt 10 talAnness VI tar-Regolament (UE) Nru 528/2012, il-valutazzjoni tal-prodott jenħtieġ li tinkludi evalwazzjoni ta’ kemm ġew issodisfati l-kundizzjonijiet tal-Artikolu 5(2) ta’ dak ir-Regolament.
Jenħtieġ li jiġi previst li l-prodotti jistgħu jiġu awtorizzati biss għall-użu fl-Istati Membri fejn il-kundizzjoni stabbilita fl-Artikolu 5(2), il-punt (c) tar-Regolament (UE) Nru 528/2012 tkun issodisfata.